amanoisuno/poetBack huggingface dataset:
塞下感懷 朱慶餘 
塞下閑爲客，鄉心豈易安。程塗過萬里，身事尚孤寒。竟日風沙急，臨秋草木殘。何年方致主，時拂劒塵看。
宿江館 朱慶餘 
江館迢遙處，知音信漸賒。夜深鄉夢覺，窗下月明斜。起鴈看荒草，驚波尚白沙。那堪動鄉思，故國在天涯。
早梅 朱慶餘 
天然根性異，萬物盡難陪。自古承春早，嚴冬鬬雪開。豔寒宜雨露，香冷隔塵埃。堪把依松竹，良塗一處栽。
夏日訪貞上人院 朱慶餘 
炎夏尋靈境，高僧澹蕩中。命棊隈綠竹，盡日有清風。流水離經閣，閑雲入梵宮。此時祛萬慮，直似出塵籠。
春日旅次 朱慶餘 
林中鶯又囀，爲客恨因循。故里遙千里，青春過數春。弟兄來漸少，歲月去何頻。早晚榮歸計，中堂會所親。
贈至寂禪師 朱慶餘 
處世唯披衲，禪門幾歲寒。法空無所染，性悟不多看。竟日門長掩，相逢草自殘。有時尋道侶，飛錫度峰巒。
閑居即事 朱慶餘 
深嶂多幽景，閑居野興清。滿庭秋雨過，連夜綠苔生。石面橫琴坐，松陰採藥行。超然塵事外，不似絆浮名。
廢宅花 朱慶餘 
數樹荒庭上，芬芳映綠苔。自緣逢暖發，不是爲人開。色豔鶯猶在，香消蝶已回。相從無勝事，誰向此傾桮。
寄友人 朱慶餘 
當代知音少，相思在此身。一分南北路，長問往來人。是處應爲客，何門許掃塵。憑書正惆悵，蜀魄數聲新。
塗中感懷 朱慶餘 
世上名利牽，塗中意慘然。到家能幾日，爲客便經年。跡似萍隨水，情同鶴在田。何當功業遂，歸路下遙天。
長安春日野中 朱慶餘 
青春思楚地，閑步出秦城。滿眼是岐路，何年見弟兄。煙霞裝媚景，霄漢指前程。盡日徘徊處，歸鴻過玉京。
長城 朱慶餘 
秦帝防胡虜，關心倍可嗟。一人如有德，四海盡爲家。往事乾坤在，荒基草木遮。至今徒者骨，猶自哭風沙。
酬李躔侍御 朱慶餘 
此去非關興，君行不當遊。無因兩處馬，共飲一溪流。
別李侍御後亭夜坐却寄 朱慶餘 
已作亭下別，未忘燈下情。吟今欲就枕，更漏轉分明。